CELEX: 51999PC0187
Language: el
Date: 1999-04-22
Title: Τροποποιημένη πρόταση απόφασης του Συμβουλίου για την υπογραφή και την προσωρινή εφαρμογή από την Ευρωπαϊκή Κοινότητα της συμφωνίας για το διεθνές πρόγραμμα διατήρησης των δελφινιών

Avis juridique important

|

51999PC0187

Τροποποιημένη πρόταση απόφασης του Συμβουλίου για την υπογραφή και την προσωρινή εφαρμογή από την Ευρωπαϊκή Κοινότητα της συμφωνίας για το διεθνές πρόγραμμα διατήρησης των δελφινιών  /* COM/99/0187 τελικό */  

Τροποποιημένη πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την υπογραφή και την προσωρινή εφαρμογή από την Ευρωπαϊκή Κοινότητα της συμφωνίας για το διεθνές πρόγραμμα διατήρησης των δελφινιών (υποβληθείσα από την Επιτροπή σύμφωνα με το άρθρο 189 Α, παράγραφος 2 της συνθήκης ΕΚ) ΑΙΤΙΟΛΟΓΙΚΗ ΕΚΘΕΣΗ Η πρόταση απόφασης του Συμβουλίου που αφορά την υπογραφή από την Ευρωπαϊκή Κοινότητα της συμφωνίας για το διεθνές πρόγραμμα διατήρησης των δελφινιών, που φέρει τα στοιχεία COM (98) 787 τελικό, της 21.12.1998, βρίσκεται στο στάδιο της μελέτης στα πλαίσια της ομάδας εξωτερικής αλιείας του Συμβουλίου. Η αιτιολογική έκθεση που συνοδεύει την πρόταση απόφασης αναφέρει τη δυνατότητα προσωρινής εφαρμογής της συμφωνίας στην Κοινότητα, σε περίπτωση που η προσχώρηση της Κοινότητας στην IATTC, που διαχειρίζεται το πρόγραμμα των δελφινιών, θα καθυστερήσει για τεχνικούς λόγους. Ο φάκελος για την προσχώρηση εξετάζεται αυτή τη στιγμή στην IATTC, αλλά τα εσωτερικά προβλήματα ορισμένων κρατών μελών της Οργάνωσης αφήνουν να διαφανεί ότι θα υπάρξει καθυστέρηση σε σχέση με το προβλεπόμενο αρχικά χρονοδιάγραμμα. Ως εκ τούτου, πρέπει η Κοινότητα να δημιουργήσει από τη στιγμή αυτή, με τροποποίηση της υπό μελέτη πρότασης απόφασης, την αναγκαία νομική βάση για την προσωρινή εφαρμογή. Οι τροποποιήσεις αυτές εντάσσονται άμεσα στο αρχικό κείμενο της πρότασης απόφασης COM (98) 787 τελικό της 21.12.1998 (που αναφέρονται υπογραμμισμένες και με επικλινή στοιχεία). Όσον αφορά το κείμενο της συμφωνίας, παραμένει αμετάβλητο και, ως εκ τούτου, δεν συμπεριλήφθηκε στην παρούσα πρόταση. Τροποποιημένη πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την υπογραφή και την προσωρινή εφαρμογή από την Ευρωπαϊκή Κοινότητα της συμφωνίας για το διεθνές πρόγραμμα διατήρησης των δελφινιών ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη περί ιδρύσεως της Ευρωπαϊκής Κοινότητας, και ιδίως το άρθρο 43, σε συνδυασμό με το άρθρο 228, παράγραφος 2, την πρόταση της Επιτροπής, Εκτιμώντας: (1)  ότι, η Κοινότητα είναι αρμόδια να λαμβάνει μέτρα για τη διατήρηση και διαχείριση των αλιευτικών πόρων και να αναλαμβάνει συμφωνίες με άλλες χώρες ή διεθνείς οργανισμούς, (2)  ότι η Κοινότητα είναι Συμβαλλόμενο Μέρος της Σύμβασης των Ηνωμένων Εθνών για το Δίκαιο της Θάλασσας που απαιτεί όλα τα μέλη της διεθνούς κοινότητας να συνεργάζονται για τη διατήρηση και διαχείριση των θαλάσσιων βιολογικών πόρων, (3)  ότι η Κοινότητα έχει υπογράψει τη Συμφωνία για την εφαρμογή των διατάξεων της Σύμβασης των Ηνωμένων Εθνών για το Δίκαιο της Θάλασσας της 10ης Δεκεμβρίου 1982, σχετικά με τη Διατήρηση και Διαχείριση των Αλληλεπικαλυπτόμενων Αποθεμάτων Ιχθύων και των Αποθεμάτων Άκρως Μεταναστευτικών Ιχθύων, (4)  ότι η 35η Διακυβερνητική Διάσκεψη για τη διατήρηση του τόνου και των δελφινιών στον Ανατολικό Ειρηνικό Ωκεανό ενέκρινε το Φεβρουάριο 1998 τη Συμφωνία για το Διεθνές Πρόγραμμα Διατήρησης των Δελφινιών, (5)  ότι οι στόχοι της Συμφωνίας περιλαμβάνουν τη βαθμιαία μείωση της παρεμπίπτουσας θνησιμότητας δελφινιών κατά την αλιεία τόνου με γρι γρι στον Ανατολικό Ειρηνικό Ωκεανό σε επίπεδα που να προσεγγίζουν το μηδέν, μέσω της θέσπισης ετήσιων ορίων και της μακροπρόθεσμης βιωσιμότητας των αποθεμάτων τόνου στην Περιοχή Ισχύος της Συμφωνίας, (6)  ότι υπάρχουν αποθέματα τόνου για κοινοτικούς αλιείς στην Περιοχή Ισχύος της Συμφωνίας και ότι είναι προς το συμφέρον της Κοινότητας να διαδραματίσει ουσιαστικό ρόλο στην εφαρμογή της Συμφωνίας, (7)  ότι βάσει του άρθρου XIV της Συμφωνίας, η Παναμερικανική Επιτροπή Τροπικού Τόνου θα έχει πρωταγωνιστικό ρόλο στο συντονισμό της υλοποίησης της Συμφωνίας και ότι πολλά μέτρα εφαρμογής θα ληφθούν στο πλαίσιο της IATTC' ότι είναι συνεπώς αναγκαίο για την Κοινότητα να προσχωρήσει στη Συμφωνία ταυτόχρονα με την προσχώρησή της στην IATTC, (8)  ότι η Συμφωνία θα είναι ανοικτή προς υπογραφή στην Ουάσιγκτον, από τις 15 Μαΐου 1998 έως τις 14 Μαΐου 1999, από κράτη των οποίων οι ακτές περιβάλλουν την Περιοχή Ισχύος της Συμφωνίας καθώς και από κράτη ή περιφερειακούς οργανισμούς οικονομικής ενοποίησης οι οποίοι είναι μέλη της IATTC ή των οποίων τα σκάφη αλιεύουν τόνο στην Περιοχή Ισχύος της Συμφωνίας το διάστημα κατά το οποίο η Συμφωνία είναι ανοικτή προς υπογραφή, (9)  ότι η υπογραφή και η προσωρινή εφαρμογή της συμφωνίας αποτελούν τα πρώτα βήματα προς μεταγενέστερη έγκρισή της από την Κοινότητα σύμφωνα με τις διαδικασίες που προβλέπονται για το σκοπό αυτό από τη συνθήκη* ΑΠΟΦΑΣIZEI: Άρθρο 1 Η Ευρωπαϊκή Κοινότητα υπογράφει την Συμφωνία για το Διεθνές Πρόγραμμα Διατήρησης των Δελφινιών, υπό τον όρο της έγκρισής της. Το κείμενο της Συμφωνίας προσαρτάται στην παρούσα απόφαση ως παράρτημα Άρθρο 2 Σύμφωνα με το άρθρο XXIX, η συμφωνία εφαρμόζεται προσωρινά για την Ευρωπαϊκή Κοινότητα από την 1η Ιουνίου 1999. Άρθρο 3 Ο Πρόεδρος του Συμβουλίου ορίζει το πρόσωπο που είναι εξουσιοδοτημένο να υπογράψει τη συμφωνία και να ανακοινώσει την προσωρινή εφαρμογή της από την Κοινότητα στην Κυβέρνηση των Ηνωμένων Πολιτειών της Αμερικής ως θεματοφύλακα της συνθήκης. Έγινε στις Βρυξέλλες, στις  Για το Συμβούλιο Ο Πρόεδρος